Talle nuwe kankergevalle met drankgebruik verbindŉ Standaarddrankie, soos ŉ bier, bevat sowat 10 gram alkohol. (Foto: pixabay) Wêreldwyd word sowat 741 000 – oftewel 4,1% – van alle nuwe kankergevalle wat verlede jaar bevestig is, aan drankgebruik toegeskryf. ŉ Navorsingsartikel wat pas in The Lancet gepubliseer is, wys dat tot ŉ driekwart van alle alkoholtoeskryfbare kankergevalle onder mans voorkom, met kanker van die esofagus en lewer – en borskanker by vroue – wat die meeste voorkom. Suid-Afrika het sedert die uitbreking van die Covid-19-pandemie reeds vier verbodsbepalings op drank agter die rug. In talle gevalle het mense hulle tot tuisgemaakte brousels gewend of nagemaakte produkte in die sluikhandel gekoop. Daar was die afgelope paar jaar ŉ werklike afname in alkholgebruik in verskeie wêrelddele, waaronder die suide, sentrale en ooste van Europa. Navorsers sê drankgebruik in talle lande suid van die Sahara, Asiese lande soos China, Indië en Viëtnam, neem egter toe. Gevaarlike en swaar drankgebruik dra die meeste by tot alkoholtoeskryfbare kankersoorte, maar dit is nie net kwaai drinkers wat die gevaar loop om kanker te kry nie. (Foto: Unsplash) Gevaarlike en swaar drankgebruik dra die meeste by tot alkoholtoeskryfbare kankersoorte, maar dit is nie net kwaai drinkers wat die gevaar loop om kanker te kry nie. Die navorsers het bevind wanneer drankgebruik in verdere kategorieë opgedeel word, dra matige drankgebruik (minder as 20g per dag) by tot 103 100 alkoholtoeskryfbare kankergevalle. Riskante drinkgewoontes (20-60g per dag) het 291 800 van gevalle bygedra en swaar drinkery (meer as 60g per dag) het luidens die studie 346 400 gevalle veroorsaak. ŉ Standaarddrankie, soos ŉ bier, bevat sowat 10 gram alkohol. Die hoeveelheid kankergevalle onder mans wat kwaai drink was die hoogste in suidelike Afrika en Sentraal- en Oos-Europa, terwyl dit onder vroue die hoogste in suidelike en westelike Afrika was. “Daar is lae bewustheid onder die algemene publiek oor die verband tussen alkohol en die gevaar van kanker. Deur kankerwaarskuwings op dranketikette te plaas, soortgelyk aan dié wat op tabak gebruik word, kan mense ontmoedig word om drankprodukte te koop en bewustheid verhoog word van die kousale verband met kanker,” lui die verslag. Die navorsers het bevind alkohol veroorsaak ŉ noemenswaardige getal kankergevalle wat moontlik verhoed word deur kostedoeltreffende beleid en ingrypings om mense bewus te maak van die gevare verbonde aan drankgebruik. Verminderde beskikbaarheid van drank, verhoogde belasting om die prys op te stoot en ŉ verbod op bemarking is volgens die navorsers van die doeltreffendste maniere om gevare te beperk. “Met alkoholgebruik wat na verwagting in verskeie wêreldstreke tot 2030 gaan toeneem, moet stappe gedoen word om die vermybare las van kanker wat aan alkohol toegeskryf word, te verminder,” lui die verslag.